Phelipe, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines; savoir faisons à tous présens et advenir, que aujourd’huy, en l’église de Monseigneur saint Bénigne, devant le grant aultel d’icelle, nous, les libertez, franchises, immunitez, chartres, previleges et confirmation d’icelles, données et octroyées par nos prédécesseurs ducs de Bourgoingne, aux Maieur, eschevins, commune et habitans de nostre ville de Dijon, si comme elles sont escriptes es lettres desdits previleges, avons juré et promis devant Dieu, et aux saints Evangilles, tenir, garder et observer fermement, et par nos officiers faire tenir, garder et observer, sans corrompre, et sans jamais par nous, ne par autres souffrir, ne faire venir à l’encontre, et avec ce les avons loës et confermées, louons et confermons par ces présentes, et voulons que nos héritiers et successeurs, et les ayans cause de nous en nostre dit Duchié, les jurent semblablement quand ils vendront premièrement au gouvernement d’icelluy Duchié, se requis en sont. Et lesdiz Maieur, eschevins, et habitans, lors estans en nostre présence en ladite église, nous ont aussi promis et juré estre nos vraiz et loyaulx subgez et obéissans, et nous garder, et faire garder, et rendre de leur povoir toutes nos droictures que nous avons en nostredite ville et banlieuë de Dijon, et nous rendre vraye et deuë obéissance. Et afin que ce soit chose ferme et estable à toujours, nous, en tesmoing de ce, avons faict mettre nostre scel à ces présentes. Donné en ladite église de Saint-Bénigne, présens, nostre très-chier et très-amé cousin le comte de Ligney et de Saint-Pol, Révérends Pères en Dieu l’évesque de Lengres, l’évesque de Tournay, nostre chancelier, l’abbé dudit Saint-Bénigne, nos amez et féaulx cousins, le prince d’Oranges, Jehan de Chalon, seigneur de Viteaulx, les seigneurs de Saint-George et de Sainte-Croix, de Thil et de Jonvelle, messire Jehan de Vergey, seigneur de Fouvans, nostre séneschal de Bourgoingne, le seigneur de Roubaiz, messire Jehan de Cothebrune, nostre mareschal de Bourgoingne, maistre Richart de Chancey, nostre bailli de Dijon, Nicolas Raoulin, Guy Gelenier, nos conseillers, et autres pluseurs, le jeudy dix-neufiesme jour du mois de février, l’an de grâce mil quatre cens vint et ung. § Par Monseigneur le Duc, SEGUINAT.